  Майя Бывальцева Быдӟым Атыкай оже пыриськемъёслы но отын сӧсырмемъёслы улон интызэс тупатъян понна кутэм коньдонзылэсь люкетсэ элькун бюджет берыктоз. Уксё сётозы соослы, кин федерал коньдэтэн висъям сертификат ӧз басьты на. Со чакламын 16-тӥ куартолэзе улосвыл кивалтэтэн юнматэм пуктэтын. Быдӟым Атыкай оже пыриськемъёслы но отын сӧсырмемъёслы улон интызэс тупатъян понна 80 сюрс манетозь сётозы, улонысь кошкем сыръёслэн но оже пыриськемъёслэн семьяоссылэн ёзчиосызлы — 30 сюрс манетозь. Муниципал кылдытэтъёслэн ыстэм муртъёссы улон интыосты эскерозы но соосты тупатъяны кулэ луись коньдонлэсь быдӟалазэ пусъёзы, нош тупатъян ужъёсты быдэстӥсьёсты быръёзы асьсэос ветеранъёс. «Тыронъёслы Удмуртия 13 миллион манет висъяны чакла. Со улон интызэс умоятыны кун сертификат басьтымтэ вань ветеранъёслы патерзэс яке юртсэс тупатыны тырмоз, сыӵеос 101 адями. Озьы ик одӥг пол тыронэз басьтозы оже пыриськемъёслэн 164 палкышнооссы», — валэктӥзы Удмуртиысь Мерлык, семья но демографи политикая министерствоын. Тодэ вайытом, Быдӟым Атыкай ожысь ветеранъёслы улон инты висъянъя программа Россиын 2008-тӥ арысен быдэсъяське. Солы коньдон висъя федерал бюджет. 2016-тӥ арысь 1-тӥ тулыспаллы Удмуртиын 116 адями сертификат басьтымтэ вал. Федерал бюджетысь таяз арын вуэм коньдон — 105 миллион 100 сюрс манет — 85 ветеранъёслэсь улон интыя югдурзэс умоятыны мыноз. Тегъёс: Мерлык Ижкар Удмуртия Россия улонинты коньдон БыдӟымАтыкайож ветеранъёс  